Stara

Helsingin kaupungin rakentamispalveluliikelaitos Stara on Helsingin kaupungin liikelaitos, joka huolehtii kaupungin kaduista, puistoista, rakennuksista ja luonnonmukaisista alueista sekä hoitaa kaupungin teknisiä hankintoja ja logistiikkaa.

 Historia 
pienoiskuva|Staran Iveco Daily -avolava Tammisalossa.
Staran juuret ulottuvat vuonna 1878 perustettuun Helsingin kaupungin rakennuskonttoriin, jonka tehtäviin kuului rakentamista sekä katujen, puistojen, metsien ja yleisten alueiden hoitoa. Lisäksi alkuvaiheessa rakennuskonttori täydensi kaupungin kartastoa, valvoi kaasulaitosta ja hoiti joukkoliikennettä. Vuonna 1954 rakennuskonttorin nimi muuttui rakennusvirastoksi.

Vuonna 2009 Helsingin kaupunki perusti itsenäisen tuottajaorganisaation, Helsingin kaupungin rakentamispalvelun, joka alkoi seuraavana vuonna käyttää nimeä Stara. Stara perustettiin tuottamaan rakennusalan, ympäristönhoidon ja logistiikan palveluja ennen kaikkea kaupungin omiin tarpeisiin.

Kaupungin organisaatiomuutoksessa vuonna 2017 kymmenet virastot yhdistettiin neljäksi toimialaksi, ja 1. kesäkuuta 2017 Starasta tuli Helsingin kaupungin rakentamispalveluliikelaitos.

Staran mukaan liikelaitoksen nimi kuvastaa ”enemmän kokenutta ja taitavaa helsinkiläistä kuin tähtikulttuurista persoonaa”. Nimi kertoo myös ”rakentamispalvelun roolista Stadin rakentajana”. Pidetään Stadista huolta -slogan ”kutsuu kaikki helsinkiläiset mukaan huolehtimaan kaupungistaan samalla, kun se kuvaa Staran tehtävää Helsingin rakentajana, korjaajana, huoltajana ja huolehtijana”.

 Toiminta 
Vuonna 2024 liikelaitoksen liikevaihto oli noin 238 miljoonaa euroa.

Vuoden 2024 lopussa Staralla työskenteli 1 066 vakituista työntekijää. Henkilöstön kokonaisluku määräaikaiset työntekijät mukaan lukien oli 1 202, josta naisten osuus oli 22,9 prosenttia. 

Stara on Helsingin kaupungin oma palveluntuottaja, jonka suurin asiakas on kaupunkiympäristön toimiala. Vuonna 2024 myynti toimialalle oli 210 miljoonaa euroa. Seuraavaksi suurimmat asiakkaat olivat kasvatuksen ja koulutuksen toimiala, sosiaali-, terveys- ja pelastustoimiala sekä kulttuurin ja vapaa-ajan toimiala. 

Vuonna 2016, ennen kaupungin organisaatiouudistusta, Staran suurimpia asiakkaita olivat rakennusvirasto ja kiinteistöviraston tilakeskus (yhteensä 79,5 prosenttia liikevaihdosta). Muita merkittäviä asiakkaita olivat muun muassa HSY:n vesihuolto, liikuntavirasto, kiinteistövirasto (muu kuin Tilakeskus), sosiaali- ja terveysvirasto, Helsingin kaupungin liikennelaitos, Helen, Palmia ja Helsingin Satama.

 Organisaatio 
Staran toimitusjohtajana toimii väliaikaisesti oman toimensa ohessa Staran hallintojohtaja Ilpo Laitinen. Liikelaitoksen toimintaa ohjaa viisijäseninen rakentamispalveluliikelaitoksen johtokunta (31. toukokuuta 2017 asti teknisen palvelun lautakunta). Helsingin kaupunginhallitus valitsee johtokunnan jäsenet ja varajäsenet kahden vuoden toimikaudeksi sekä nimittää johtokunnan puheenjohtajan ja varapuheenjohtajan.

Staran organisaatio koostuu kuudesta osastosta, jotka ovat kaupunki-infran rakentaminen, kaupunki-infran kunnossapito, rakennustekniikka, ympäristönhoito, logistiikka ja hallinto. Kaupunki-infran rakentaminen vastaa nimensä mukaisesti infran rakentamisesta. Kaupunki-infran kunnossapidon hoidossa on noin puolet Helsingin katu- ja viheralueista. Rakennustekniikan töihin kuuluvat muun muassa kaupungin kiinteistöjen korjaustyöt. Ympäristönhoito huolehtii kaupungin luonnonsuojelualueista ja pelloista. Logistiikan perustehtävä on tarjota kuljetuksia sekä ajoneuvojen ja koneiden vuokraus- ja huoltopalveluja Helsingin kaupungin tarpeisiin. 

 Rikosepäilyt ja -tuomiot 
Vuonna 2015 poliisi tutki Helsingin kaupungin rakentamispalvelun omassa tarkastuksessa paljastunutta väärinkäytösepäilyä, jossa kahta esimiestä epäiltiin taloudellisen edun tavoittelusta. Esimiesten epäiltiin vaatineen alaisiaan merkitsemään olemattomia ylityötunteja ja vaatineen luovuttamaan saadun taloudellisen hyödyn itselleen. Väärinkäytöksestä epäiltyjen esimiesten työsuhteet päätettiin tapauksen paljastumisen jälkeen. Syyskuussa käräjäoikeus vangitsi työnjohtajana toimineen miehen lahjuksen ottamisesta ja petoksesta epäiltynä.

Kesäkuussa 2019 Helsingin käräjäoikeus tuomitsi rakentamispalvelun tuotantopäällikkönä toimineen miehen törkeästä lahjuksen ottamisesta, petoksesta ja rahanpesusta kymmenen kuukauden ehdolliseen vankeusrangaistukseen. Mies otti vuosina 2006–2014 sopimusurakoitsijoilta vastaan lahjoja vähintään 21 000 euron arvosta, muun muassa rahaa ja moottoripyörän. Tuomioistuimen mukaan miehellä oli valtaa tilata tai olla tilaamatta urakoitsijoilta työsuorituksia ja purkaa sopimuksia. Hänet tuomittiin myös petoksesta, koska hän oli erehdyttänyt kaupungin taloushallinnon henkilökuntaa maksamaan perusteettomia laskuja vuosina 2013–2014. Mies oli antanut sopimusurakoitsijoille tehtäväksi tehdä maanrakennustöitä yksityishenkilöiden omistamalla kiinteistöllä ja vuokrasi laitteita kaupungin laskuun. Rahanpesusta miehelle tuli tuomio siksi, että hän otti vastaan, käytti ja pyrki häivyttämään rikoksilla hankittuja rahoja muun muassa osallistumalla Thaimaan matkalle, joka oli kustannettu urakoitsijoilta kerätyillä varoilla. Lomamatkalle osallistui lisäksi Staran vastaavana työnjohtajana työskennellyt henkilö. Myös työnjohtaja tuomittiin kahdesta petoksesta ja lahjuksen ottamisesta kuuden kuukauden ehdolliseen vankeuteen. Hän oli muun muassa pyytänyt ja ottanut urakoitsijoilta vastaan rahaa. Jutussa tuomittiin myös Staran esimiestehtävissä toiminut henkilö. Myös neljälle urakoitsijoiden edustajalle luettiin syyksi rikoksia, mutta heitä ei tuomittu rangaistukseen.

 Lähteet 

 Kirjallisuutta 

 Kari Viinisalo: Kaikki oppivat ja kaikki opettavat. Helsinki: Stara, 2020. ISBN 9789523317536.

 Aiheesta muualla 
 Staran kotisivut

Luokka:Helsingin kaupungin liikelaitokset